Roraima kriĉostrigo

La **Roraima kriĉostrigo** (*Megascops roraimae*) estas mezgranda strigo, tio estas birdospecio parto de pli granda grupo de noktaj rabobirdoj konataj kiel Strigedoj, kiuj enhavas plej parton de la specioj nomataj strigoj. Ĝi estas mezgranda kriĉostrigo loĝanta en Bolivio, Brazilo, Kolombio, Ekvadoro, Gujano, Surinamo, kaj Venezuelo.

## Taksonomio kaj sistematiko
La taksonomio de la Roraima kriĉostrigo spertis multajn ŝanĝojn. Ĝi estis diverse traktita kiel enigita en aŭ kiel subspecio de la origina *Otus guatemalae* kaj poste kiel subspecio de *O. vermiculatus* kiam tiu estis disigita de *O. guatemalae*. Komence de la 2000-aj jaroj, ĉiuj membroj de la Nova Mondo de *Otus* estis asignitaj al *Megascops*. Je 2019, la Internacia Ornitologia Komitato (IOC), la Norda kaj Suda Amerika Klasigkomitatoj de la Usona  Ornitologia Societo (AOS), kaj la Taksonomio Clements traktas ĝin kiel aparta specio, *Megascops roraimae*.
Tamen, la verko de BirdLife International nome *Handbook of the Birds of the World* traktas ĝin kiel enmetita ene de *M. vermiculatus vermiculatus*, la nomiga subspecio de la Vermikulata kriĉostrigo.

La IOC agnoskas tri subspeciojn, la nomiga *Megascops roraimae roraimae*, *M. r. pallidus*, kaj *M. r. napensis*. La taksonomio Clements agnoskas du pliajn, *M. r. helleri* kaj *M. r. bolivianus*, kiujn la IOC inkludas en *napensis*.

## Aspekto
La Roraima kriĉostrigo estas 20 ĝis 23 cm longa kaj pezas 91 ĝis 128 g. La subspecioj estas ruĝecbrunaj ĝis brunaj kun pli palaj ventroj, kaj plej multaj havas kaj palan kaj malhelan morfon. La intenseco de la ruĝeca nuanco varias inter la subspecioj, same kiel la kvanto kaj padrono de strioj kaj makuloj sur la supraj partoj kaj vermikuleco sur la subaj partoj.

## Distribuado kaj habitato
La subspecioj de la Roraima kriĉostrigo troviĝas jene:

**M. r. roraimae*, Gujana Ŝildo tepujoj de suda Venezuelo, suda Gujano, Surinamo, kaj apuda norda Brazilo
**M. r. pallidus*, marbordaj montaroj de norda Venezuelo
**M. r. napensis*, montetoj de Andoj de Venezuelo, orienta Kolombio, kaj orienta Ekvadoro
**M. r. helleri*, orienta Peruo
**M. r. bolivianus*, norda Bolivio

La Roraima kriĉostrigo loĝas en densaj humidaj ĝis malsekaj pluvarbaroj, kvankam precizaj detaloj ne estas dokumentitaj. Laŭ alteco ĝi plejparte varias inter 250 kaj 1 500 m kaj malofte ĝis 1 800 m.

## Kutimaro
### Manĝado
La ĉaspraktikoj de la Roraima kriĉostrigo ne estas dokumentitaj. Ĝia dieto konsistas plejparte el insektoj kaj aliaj artikuloj kaj eble inkluzivas malgrandajn vertebrulojn.

### Reproduktado
La reprodukta fenologio de la Roraima kriĉostrigo ne estas dokumentita. Oni supozas, ke ĝi nestas en arbaj kavaĵoj, ĉu naturaj aŭ faritaj de alia birdo, kiel aliaj de sia genro.

### Voĉo
La kanto de la Roraima kriĉostrigo estas "ŝanceliĝanta trilo" simila al tiu de la Gvatemala kriĉostrigo (*M. guatemalae*). Ĝi "komenciĝas silenteme, iom post iom plilaŭte kaj tonalte, poste iomete malaltiĝante sed kun konstanta laŭteco [kaj] malpliiĝoj de laŭteco proksime al [la] fino."

## Statuso
La IUCN ne taksis la statuson de la Roraima kriĉostrigo kiel aparta specio, sed inkluzivas ĝin kun la Gvatemala kriĉostrigo (*M. guatemalae*). Ĝi ŝajnas preferi sendifektajn arbarojn, do "arbardetruo [estas] sendube reala minaco".

## Referencoj 
* "National Geographic"  *Field Guide to the Birds of North* *America* 
**Handbook of the Birds of the World Vol 5*, Josep del Hoyo editor, 
*"National Audubon Society" *The Sibley Guide to Birds*, de David Allen Sibley, 
* König, C., F. Weick & J.H. Becking (2008) *Owls of the World*. Christopher Helm, London, 
* "Owls: A Guide to the Owls of the World" de Claus Konig, Friedhelm Welck & Jan-Hendrik Becking. Yale University Press (1999), .

## Eksteraj ligiloj 
Kategorio:Strigedoj
Kategorio:Birdoj de Ekvadoro
Kategorio:Birdoj de Kolombio
Kategorio:Birdoj de Peruo
Kategorio:Birdoj de Venezuelo
Kategorio:Birdoj de Sudameriko